VALTUUSTOALOITE

Kevään pandemiatilanteen rajoitusten vuoksi lähiopetus on keskeytynyt suurimmalta osalta koululaisia. Samoin kaikki harrastekerhot, virikkeellinen toiminta ja monet muut puuhapajat ovat keskeytyksissä, oli kyse sitten kaupungin tai kolmannen sektorin järjestämästä toiminnasta. Myös monet perheitä tukevat työmuodot ovat tauolla.

Tämä on tuonut lisää paineita perheisiin, joissa on jo muutenkin ollut vaikeuksia jaksamisen kanssa. Pelkona on, että muutenkin ylityöllistetyt lastensuojelun työntekijämme kaatuvat työmäärän alle ja useat perheet jäävät ilman apua. Varhaisen puuttumisen resursseista puhumattakaan.

Valtiovalta on herännyt tähän haasteeseen ja Sosiaali- ja Terveysjärjestöjen avustuskeskus STEA onkin avannut mahdollisuuden hakea projektitukea lapsiperheiden tukemiseksi mm. Haastavassa elämäntilanteessa ja syrjäytymisriskissä olevien henkilöiden ja perheiden arjen auttamiseen ja psykososiaaliseen tukeen. STEAn sivujen mukaan Avustusta voidaan myöntää arkea tukeviin toimintoihin, joilla saavutetaan myös kohderyhmiä, jotka muutoin jäävät arjen auttamisen ja psykososiaalisen tuen ulkopuolelle, esimerkiksi aineellisen avun tarjoamisen yhteydessä tehtävään etsivään työhön ja ohjaukseen. Avustukset voivat kohdentua myös järjestöjen vapaaehtoistyön tukemiseen, kuten vapaaehtoistyön koordinointiin ja koulutukseen.

Olemme ymmärtäneet niin, että tämän viikon keskiviikkona päättyvään hakuun on myös Kangasalta lähtenyt mukaan kolmannen sektorin toimijoita sekä Kangasalan seurakunta ja hankkeen päävetäjänä toimisi Kuntoutussäätiö. Hankekumppaneina toimii mm. Tampereen ammattikorkeakoulu, joka voisi rekrytoida hankkeeseen sosiaali- ja terveydenhuoltoalan opiskelijoita. Hankkeen toteutumisaika olisi kesäkuu-joulukuu 2020, eli tarkoitus olisi päästä liikkeelle mahdollisimman nopeasti.

Pääpiirteissään **hankkeen tarkoituksena olisi lapsiperheiden voimavarojen, arjessa selviytymisen ja kokonaisvaltaisen hyvinvoinnin tukeminen Kangasalan lapsiperheiden verkoston avulla.** Hankkeessa tarjotaan konkreettista arjen apua perheille esimerkiksi lasten hoitoa, ruoanlaittoa, kotiaskareissa auttamista tai lasten koulutyöskentelyn tukemista. Lisäksi tuki voi olla vanhemmuuden tukemista, lapsen ohjaamista, huolien jakamista sekä tarvittaessa muiden tukipalvelujen piiriin ohjaamista. Kotikäynnit toteuttaisivat Tampereen ammatti-korkeakoulun sosionomi-, sairaanhoitaja-, terveydenhoitaja- ja ensihoitajaopiskelijat osana opintojaan kesän ja alkusyksyn aikana. Hankkeessa pyritään auttamaa 300–400 perhettä, joka on noin 10 % Kangasalan lapsiperheistä. Tuen vaikutuksia perheiden jaksamiseen seurataan arvioinnin avulla.

ALOITE

Kangasalan valtuusto edellyttää, että kaupunkimme asiaan kuuluvat organisaatiot antavat tukensa hankkeelle, mikäli se toteutuu ja nimeää kaupungin puolesta yhteyshenkilön, joka koordinoi hanketta kaupungin suunnalta.

Kristillisdemokraattinen valtuustoryhmä